V skladu s četrto direktivo o preprečevanju pranja denarja morajo osebe, ki trgujejo z blagom, izpolnjevati obveznosti skrbnega ravnanja v obsegu, v katerem opravijo ali prejmejo gotovinska plačila v višini 10 000 EUR ali več, ne glede na to, ali se transakcija izvede z enim samim dejanjem ali z več dejanji, za katera kaže, da so povezana.

Na zasedanju Sveta ECOFIN 17. junija 2016 je Komisija poročala o tej hitri neformalni raziskavi in napovedala, da bo izvedla podrobno oceno učinka, vključno z analizo stroškov in koristi morebitnega ukrepanja EU. Ta ocena bi vključevala tudi javno posvetovanje.

Na podlagi akcijskega načrta in podpore, ki jo je zagotovil ECOFIN, so službe Komisije začele neuradne stike z državami članicami, da bi zbrale informacije o njihovih praksah na tem področju, njihovih nacionalnih izkušnjah z omejitvami gotovinskih plačil in njihovem mnenju glede možne pobude na tem področju.

Komisija je 2. februarja 2016 objavila Sporočilo Evropskemu parlamentu in Svetu o akcijskem načrtu za okrepitev boja proti financiranju terorizma. Akcijski načrt temelji na obstoječih pravilih EU z namenom prilagoditve novim grožnjam in posodobitvi politik EU v skladu z mednarodnimi standardi. Obravnava številna vprašanja in rešitve na različnih področjih, povezanih s financiranjem terorizma.

2.2.2.Nacionalna raven

Večina držav članic EU pozna omejitve gotovinskih plačil. Te omejitve se razlikujejo od pragov v višini 500 do 15 000 EUR. Gre za ukrepe, ki se zelo razlikujejo glede vrste ukrepov, pragov in obsega uporabe. Treba je tudi opozoriti, da se je število držav članic EU z omejitvami gotovinskih plačil v zadnjih letih zelo povečalo, in sicer s štirih leta 2008 na 17 septembra 2017.

3.Ukrepi, sprejeti po zasedanju Sveta ECOFIN 17. junija 2016

Zaradi učinkovitosti uporabe sredstev je bila naročena študija zasebnega izvajalca, tj. konzorcija, ki ga tvorita družba Ecorys in Center za evropske politične študije (CEPS). Glavni namen študije je bil oceniti možni vpliv omejitev gotovinskih plačil na nezakonite dejavnosti in notranji trg.

V skladu s smernicami za boljše pravno urejanje je bilo med 1. marcem 2017 in 31. majem 2017 opravljeno javno posvetovanje. Rezultati tega posvetovanja so predstavljeni v oddelku 4 in kažejo, da je velika večina anketirancev jasno nasprotovala omejitvam gotovinskih plačil.

Februarja 2018 je izvajalec dokončal študijo. Glavne ugotovitve so bile, da omejitve gotovinskih plačil ne bi imele skoraj nobenega pozitivnega učinka na financiranje terorizma ali davčne goljufije. Vendar je bilo v študiji ugotovljeno tudi, da so omejitve gotovinskih plačil koristne v boju proti pranju denarja in da obstoj različnih omejitev na nacionalni ravni opazno negativno vpliva na notranji trg, ker izkrivlja konkurenco in ustvarja neenake pogoje za nekatera podjetja.

4.Javno posvetovanje

Javno posvetovanje je potekalo med 1. marcem 2017 in 31. majem 2017 na podlagi internetne ankete, v kateri so anketiranci odgovarjali na različna vprašanja v zvezi z omejitvami gotovinskih plačil.

Za posvetovanje z zainteresiranimi stranmi so bili opredeljeni trije različni cilji.

Prvič, ugotovljeno je bilo, da gotovina ostaja najbolj dostopen način plačila, v nekaterih državah članicah pa je javnost globoko prepričana, da gotovina pomeni osebno svobodo. Vsaka morebitna sprememba politike bi bila zato občutljiva in bi vplivala na vse državljane. Glede na navedeno je bil prvi in glavni cilj posvetovanja zbrati splošna mnenja javnosti v zvezi z morebitno uvedbo omejitev gotovinskih plačil.

Drugič, glede na to, da se gotovina še vedno pogosto uporablja celo pri večjih plačilih, zlasti v nekaterih gospodarskih sektorjih in s strani številnih malih in srednjih podjetij, je bilo ugotovljeno, da bi uvedba omejitev gotovinskih plačil lahko občutno vplivala na te gospodarske sektorje in akterje. Zato je bil drugi cilj posvetovanja zbrati mnenja zainteresiranih strani, ki so dejavne v sektorjih ali dejavnostih, ki v veliki meri uporabljajo gotovino, ter zlasti pridobiti njihovo oceno učinka, ki bi ga take omejitve imele na njihove dejavnosti.

V zvezi s ciljem boja proti financiranju terorizma in drugih nezakonitih dejavnosti se je poleg tega pri posvetovanju skušalo pridobiti mnenja strokovnjakov v kazenskih zadevah in organov kazenskega pregona glede primernosti omejitev gotovinskih plačil v zvezi s tem posebnim ciljem.

Glede na to, da so bile vključene tri kategorije anketirancev, bi bilo treba poudariti, da je bila prva kategorija anketirancev, tj. splošna javnost, glavni cilj elektronske raziskave, ki je bila izvedena z uporabo elektronskega orodja za zbiranje velikega števila odgovorov. Vprašanja so bila oblikovana v skladu s to kategorijo. Druge kategorije, na primer gospodarski sektor in strokovnjaki na področju preprečevanja, odkrivanja in preiskovanja kaznivih dejanj, niso bile izključene iz ankete in so prav tako imele možnost udeležbe. Vendar so te zainteresirane strani sodelovale v bolj kvalitativni raziskavi v postopku zunanje študije. Javna raziskava ni bila posebej namenjena značilnostim teh zainteresiranih strani.

Javno posvetovanje je vključevalo več vprašanj. Vse podrobnosti v zvezi s temi vprašanji in odgovori so bile objavljene.

Glavno sporočilo raziskave je bilo, da je velika večina (94,94 %) negativno odgovorila na vprašanje „Ali se strinjate, da se omejitve gotovinskih plačil uvedejo na ravni EU?“ Ta odgovor je bil enak pri vseh anketirancih ne glede na to, ali so bile v njihovi državi prebivališča omejitve uveljavljene ali ne.

Ta negativen odziv se lahko pojasni z dejstvom, da je bilo vprašanje povezano z uvedbo splošne prepovedi, ki bi lahko potencialno veljala za vsakega državljana (v nasprotju, na primer, s prepovedjo proizvodnje nekaterih kemikalij, ki po definiciji velja izključno za morebitne industrijske proizvajalce). Poleg tega je jasno, da javna posvetovanja odražajo le mnenje anketirancev, ki so spontano odgovarjali na anketo, za razliko od javnomnenjskih raziskav, kjer se sodelujoči kontaktirajo proaktivno in sistematično.

V zvezi s tem bi bilo treba pojasniti, da je bila večina anketirancev iz treh držav članic: Avstrije, Nemčije in Francije. To je bilo zaradi oglaševanja tega javnega posvetovanja v nacionalnih medijih teh držav. Komisija si ni prizadevala za ciljno usmerjeno komunikacijo. Vendar se rezultati drugih držav niso bistveno razlikovali od splošnih trendov v teh treh državah.

5.Ugotovitve študije

5.1.Ugotovitve študije o financiranju terorizma

Teroristi in storilci kaznivih dejanj v veliki meri uporabljajo gotovino, ker se s tem zmanjša možnost odkritja. Gotovina omogoča anonimnost in olajša prikrivanje ne le nezakonitih dejavnosti, ampak tudi dodatnih zakonitih transakcij, ki bi jim organi kazenskega pregona drugače lahko sledili. Pri številnih terorističnih dejavnostih ima gotovina pomembno vlogo.